Leon van Nierop se resensie: The Order | Maroela Media
The Order **
Skeppers: Dennis Heaton en Shelley Eriksen
Wees versigtig, hierdie is 'n donker reeks en is hoegenaamd nie so toeganklik soos Little Fires Everywhere nie. Dit is ingestel op lesers wat van skrikwekkende, makabere reekse hou waarin die bonatuurlike soms 'n rol speel. Die reeks was só gewild op Netflix, dat 'n tweede reeks onlangs sy buiging gemaak het, dus is daar 'n behoefte aan sulke stories.
Dit vertel die soms vreesaanjaende verhaal van 'n doodgewone student (die aantreklike en charismatiese Dennis Heaton) wat sy ma se dood wil wreek. In die proses beland hy tussen 'n groep uiteenlopende jonges waarvan elkeen 'n donker geheim bewaar. Tieners (waarvan die meeste akteurs hopeloos te lank in die tand is om as skoolgaande kinders te oortuig) raak dan by donker dinge betrokke en besef dat, indien 'n mens die makabere onderskat, jy 'n duur prys daarvoor betaal.
Daarom sal aanhangers van die Harry Potter-rolprente en tienerrillers moontlik hiervan hou. Dit is ook al vergelyk met die TV-reeks True Blood. Die probleem is dat hierdie reeks en sy vervolg bloot na nabootsings van ander soortgelyke reekse lyk.
As jy regtig 'n boeiende en selfs aangrypende reeks oor die bonatuurlike wil sien waarin Noorse mitologiese gode die lewe van gewone sterflinge op aarde kompliseer, kies liewer Netflix se Ragnarok. Alhoewel ook donker en spannend, is dit darem baie beter as The Order. Hierdie papierdun karakters en voorspelbare, dikwels uitgerekte tonele vermoei 'n mens later. Op Netflix.